ENSIMMÄISEN OIKEUSASTEEN TUOMIOISTUIMEN TUOMIO

(valituksia käsittelevä jaosto)

12 päivänä syyskuuta 2007

Asia T-20/07 P

Euroopan yhteisöjen komissio

vastaan

Eleni Chatziioannidou

Muutoksenhaku – Henkilöstö – Virkamiehet – Eläkkeet – Ensimmäisessä oikeusasteessa kumottu komission päätös, joka koskee eläkkeeseen oikeuttavien palvelusvuosien laskemista – Kansallisten eläkeoikeuksien siirto

Aihe: Valitus, jolla vaaditaan Euroopan unionin virkamiestuomioistuimen (ensimmäinen jaosto) asiassa F-100/05, Chatziioannidou vastaan komissio, 14.11.2006 antaman tuomion (ei vielä julkaistu oikeustapauskokoelmassa) kumoamista.

Ratkaisu: Valitus hylätään. Komissio velvoitetaan korvaamaan oikeudenkäyntikulut.

Tiivistelmä

Henkilöstö – Eläkkeet – Ennen yhteisöjen palvelukseen tuloa saavutetut eläkeoikeudet – Siirtäminen yhteisön järjestelmään

(Henkilöstösääntöjen liitteessä VIII olevan 11 artiklan 2 kohta; neuvoston asetuksen N:o 1103/97 1 ja 3 artikla; neuvoston asetuksen N:o 974/98 14 artikla)

Koska tietyistä euron käyttöön ottamiseen liittyvistä säännöksistä annettua asetusta N:o 1103/97 sovelletaan sen 1 artiklan nojalla myös säädöksiin, hallinnollisiin määräyksiin ja lainkäyttöpäätöksiin, sitä ei näin ollen voida tulkita siten, että siinä rajoituttaisiin asettamaan sopimusten voimassaolon jatkumisen periaate. Sitä vastoin siinä säädetään euroon siirtymisen neutraalisuutta koskevasta vaatimuksesta – mikä tarkoittaa erityisesti sopimusten alalla sopimusten voimassaolon jatkumisen periaatetta – jota sovelletaan kaikkiin sen soveltamisalaan kuuluviin oikeudellisiin asiakirjoihin. Asetuksen N:o 1103/97 3 artiklasta seuraa erityisesti, että erityisesti tässä asetuksessa tarkoitetut säädökset tai hallinnolliset määräykset eivät millään tavalla muutu euron käyttöön oton vuoksi ja että niitä sovelletaan muuttumattomalla tavalla sekä tilanteisiin, joihin niitä sovellettiin ennen euron käyttöön ottoa että tilanteisiin, joihin niitä sovelletaan euron käyttöön oton jälkeen. Tästä seuraa, että asetuksessa N:o 1103/97 ei edellytetä mitään sopimus- tai muutakaan suhdetta ennen euron voimaantuloa, jotta jatkuvuuden periaatetta voidaan soveltaa tilanteisiin, joihin sovelletaan tuossa artiklassa tarkoitettuja oikeudellisia asiakirjoja.

Näin ollen jos lainsäätäjä tai kyseiset viranomaiset aikovat muuttaa asetuksen N:o 1103/97 3 artiklan soveltamisalaan kuuluvan oikeudellisen asiakirjan sanamuotoa tai vapauttaa osittain tai kokonaan sen täytäntöön panemisesta, kyseistä oikeudellista asiakirjaa on muutettava nimenomaisesti. Tästä seuraa, että asetuksen N:o 1103/97 mukaisesti komission oli euron käyttöön oton jälkeen sovellettava muuttumattomalla tavalla tähän valuuttaan siirtyneissä jäsenvaltioissa saavutettujen eläkeoikeuksien siirtämistä koskeviin hakemuksiin hyvitettävien palvelusvuosien laskemista varten käyttöön otettua keskimääräisen päivitetyn muuntokurssin järjestelmää, josta säädetään komission vahvistamissa henkilöstösääntöjen liitteessä VIII olevan 11 artiklan 2 kohdan yleisissä täytäntöönpanosäännöksissä. Jos se sitä vastoin aikoi antaa näille säännöksille muun vaikutuksen, sen oli muutettava näitä sääntöjä.

(ks. 34 ja 41–43 kohta)

Viittaukset:

Yhteisöjen tuomioistuin: yhdistetyt asiat 92/87 ja 93/87, komissio v. Ranska ja Yhdistynyt kuningaskunta, 22.2.1989 (Kok. 1989, s. 405, 22–24 kohta).